Rahvusvahelise  tuntusega advokaat Robert Amsterdam, kes on enim tuntud kui Mihhail Hodorkovski kaitsja, peatus teekonnal Tokyosse Tallinnas ning andis ERR-i ingliskeelsele uudisteportaalile intervjuu.    Kommenteerides praegust Venemaa käitumist, kus president Dmitri Medvedevit esitatakse liberaalse poliitikuna ning Putinit talle vastandlikult ebameeldivana, nagu head ja paha politseinikku kujutavas näitemängus, ütles Amsterdam, et meile näidatakse väga vähe tõelisust.    "Minu meelest lollitab Venemaa  meid sama hästi, nagu ta lollitab iseennast. Domodedovo tragöödia näitab valitsuse kohutavat ja jätkuvat pankrotti. Ma nimetan seda vastandina võimuvertikaalile ebakompetentsuse horisontaaliks. See on valdav kõikjal Venemaal. Ning ma mõtlen, et ebastabiilsus Venemaal on miski, mis pole korralikult suunatud," lausus advokaat.    Tema hinnangul on ka Ameerika jutt suhete taaskäivitamisest nali. "See on uinutanud palju inimesi võltsi julgeoleku-ulma, sest välispoliitika vaatepunktist määrab Venemaa  välispoliitikat palju rohkem, kui inimesed sellest aru saavad, klannistruktuur. /.../ Kogu Euroopas kerkib esile nähtus, mida ma nimetaksin korruptsioonidiplomaatiaks ning ma usun, et teatud annuses on seda ka siinses linnas," märkis Amsterdam.    Advokaat ütles, et Venemaa soovi läbipaistmatute võtetega oma riiklikke ja korporatiivseid huvisid laiendada tuleks suhtuda ettevaatusega, seda eriti piiririikides nagu Eesti, kus selle mõju võib olla potentsiaalselt destabiliseeriv.    Amsterdam  ei pea õigeks arusaama, nagu tuleks Venemaa probleemide, nagu valitsus- ja õigussüsteemi puuduste ning ajalooliselt kõrgele tasemele tõusnud korruptsiooni osas silmad kinni pigistada. Ta toetab aga Euroopa Liidu viisavabadust Venemaaga, kuna reisimise osas ei tohiks tema hinnangul venelasi teisejärgulistena käsitleda.    "Me vajame rohkem Venemaad. Vajame rohkem vene kultuuri. Vajame rohkem Vene suhtlust," märkis ta. "Samal ajal tuleb meil olla Vene riigiga suheldes märksa otsusekindlamad. See,  kuidas kohelda uskumatult korrumpeerunud bürokraatiat ning kuidas kohelda selle riigi minu arvates täieõiguslikke eurooplastest kodanikke, on kaks täiesti eri asja."    Kommenteerides Edgar Savisaare rahaskandaali ütles Amsterdam, et advokaadina ei saa ta eirata süütuse presumptsiooni.    "Ütlen lihtsalt, et kahjuks on siin näha Vene poole käitumismustrit. Kui Savisaar võib selgelt kinnitada, et teda veeti alt või et asjast on valesti aru saadud, siis tuleb märkida, et tema kui poliitiku  naiivsus on päris ehmatav. Kuid ma ei ole asjaga piisavalt kursis, et sellest asjatundjana rääkida, samas jälgime selliseid asju, nii nagu jälgime Leedu käitumist Gazpromiga seoses," kinnitas advokaat.    RahvusRinghääling